বিমলা মন্দির
দুর্গাপূজা বিমলা মন্দিরের প্রধান উৎসব। প্রতি বছর আশ্বিন (সেপ্টেম্বর-অক্টোবর) মাসে ষোলো দিন ধরে দুর্গাপূজা উদ্‌যাপিত হয়। দুর্গাপূজার শেষ দিন, অর্থাৎ বিজয়াদশমীতে পুরীর গজপতি-বংশীয় রাজা (ইনি নামমাত্র রাজা) বিমলাকে মহিষাসুরমর্দিনী দুর্গা রূপে পূজা করেন। "নতুন দিল্লি কোণার্ক শিলালেখ"-এ এই পূজার প্রাচীনতম উল্লেখ পাওয়া যায়। এই শিলালেখের তথ্য অনুসারে, রাজা প্রথম নরসিংহদেব (রাজত্বকাল: ১২৩৮–১২৬৪) বিজয়াদশমীর দিন দুর্গা-মাধব (বিমলা-জগন্নাথ) পূজা করেছিলেন। জগন্নাথ মন্দিরের প্রথা অনুসারে, মেয়েদের "দুর্বল-হৃদয়" মনে করা হয়। তাই বিমলার ধ্বংসাত্মিকা রূপ মহিষাসুরমর্দিনীর পূজা হয় বলে, বিমলা মন্দিরে দুর্গাপূজা মেয়েদের দেখতে দেওয়া হয় না।
পবিত্রোৎসবম্‌
জয়াখ্য সংহিতা মতে, ‘পবিত্র’ (শুদ্ধিকৃত উপবীতের মালা) একজন ব্যক্তিকে অমঙ্গল থেকে রক্ষা করে। পুরাণ অনুসারে, ‘পবিত্র আরোপণ’ বিষ্ণুপূজার একটি অবিচ্ছেদ্য অঙ্গ। "অগ্নিপুরাণ" অনুসারে, আষাঢ় মাসের শুরুতে বা কার্তিক মাসের শেষে শুক্লপক্ষের প্রতিপদ তিথিতে পবিত্রোৎসব আয়োজন করা উচিত। "গরুড়পুরাণ" অনুসারে, শুক্লাদ্বাদশী তিথিতে এই উৎসব আয়োজন করা উচিত।